Per Stavem

Per Johan Stavem (født 1. mars 1926 i Sortland, senere bosatt i Bærum, død 24. september 2006 i Oslo) var en norsk lege, flyger og friidrettsutøver.

 Biografi 
Per Stavem var født og vokste opp i Sigerfjord i Sortland. I 1942 flyktet han til Göteborg, og derfra via Færøyene til England. I England utdannet han seg til flyger ved Flyvåpenets flyskole (uteksaminert oktober 1944), og var jagerflyger til 1951. Mens han jobbet som flyger, studerte han medisin, og han ble cand.med i 1952 og dr.med i 1966. Han var spesialist i indremedisin (1965) og blodsykdommer (1986). Fra 1966 til 1995 var han assistentlege, dosent, overlege og professor ved hematologisk seksjon på Rikshospitalet.

Stavem var opptatt av språk, og som pensjonist ga han ut to diktsamlinger på eget forlag.

Per Stavem engasjerte seg i den såkalte Rødseth-saken, der han mente at Therese Rødseth led av en sjelden sykdom og ikke var blitt mishandlet.Dagbladet: – Spriker i alle retninger (27. november 1997)

 Idrettsutøver 
Stavem representerte Stabæk IF. Han deltok i OL i London i 1948, der han ble nummer elleve i tikamp med 6151 poeng. I OL i Helsingfors i 1952 ble han nummer åtte i kulestøt med 16,02 meter i finalen, og nummer 16 i diskos med 46,00 meter.Norges Friidrettsforbund: Statistikk S    Han ble norsk mester i kulestøt i 1951 og 1952Norges Friidrettsforbund: Norske mesterskap i kule   , og i lengde uten tilløp i 1952.Norges Friidrettsforbund: Norske mesterskap i lengde uten tilløp Stavems personlige rekord i diskos var 47,49 meter, satt i Helsingfors i september 1951.Norges Friidrettsforbund: Statistikk Diskos    Hans personlige rekord i kulestøt var 16,02 meter, som han kastet i OL i 1952. Det var også norsk rekord, og Stavem ble med dette første nordmann som klarte 16 m i kulestøt.Norges Friidrettsforbund: Statistikk Kule    Per Stavem var aktiv i veteranklasser helt fram til han døde.

 Utgivelser 
 Ubevisst grammatikk – belyst av læredikt og aforrim (2003) (dikt, hefte)
 Vers om liv i land med lov (2004) (dikt)

 Referanser 

 Eksterne lenker 

 Tidsskrift for Den norske lægeforening: Minneord (nr. 22, 16. november 2006)
 Tidsskrift for Den norske lægeforening: Lyrisk legekunst (nr. 7, 1. april 2004)
 Tidsskrift for Den norske lægeforening: Aforrim og aforrytmer (nr. 10, 15. mai 2003)
 Tidsskrift for Den norske lægeforening: Hematolog med språklig åre (nr. 30/2002)
 NRK: Vers om liv (25. januar 2008)

Kategori:Norske medisinprofessorer
Kategori:Norske mangekjempere
Kategori:Norske kulestøtere
Kategori:Norske diskoskastere
Kategori:Deltakere for Norge under Sommer-OL 1948
Kategori:Friidrettsutøvere under Sommer-OL 1948
Kategori:Deltakere for Norge under Sommer-OL 1952
Kategori:Friidrettsutøvere under Sommer-OL 1952
Kategori:Personer fra Sortland kommune
Kategori:Fødsler i 1926
Kategori:Dødsfall i 2006